Document ID: 32009D0993

KOMISIJAS LĒMUMS
(2009. gada 17. decembris),
ar kuru groza Lēmumu 2006/133/EK, ar ko dalībvalstīm pieprasa veikt īslaicīgus papildu pasākumus pret Bursaphelenchus xylophilus (Steiner et Buhrer) Nickle et al. (priedes koksnes nematode) izplatību tajās Portugāles teritorijās, kurās iespējama tās izplatība
(izziņots ar dokumenta numuru C(2009) 10046)
(2009/993/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 2000. gada 8. maija Direktīvu 2000/29/EK par aizsardzības pasākumiem pret tādu organismu ievešanu, kas kaitīgi augiem vai augu produktiem, un pret to izplatību Kopienā (1) un jo īpaši tās 16. panta 3. punkta ceturto teikumu,
tā kā:
(1)
Saskaņā ar Komisijas Lēmumu 2006/133/EK (2) Portugāle īsteno apkarošanas plānu pret priedes koksnes nematodes (PKN) izplatību. Lēmumā paredzēts, ka uzņēmīga koka iepakojuma materiālus, tostarp materiālus kastes formā, kuri izgatavoti no vairāk nekā 6 mm biezas koksnes, nedrīkst pārvietot ārpus norobežotā rajona.
(2)
Tomēr attiecībā uz šo aizliegumu var piešķirt izņēmumu ar nosacījumu, ka apstiprināts kokapstrādes uzņēmums koksni apstrādā un marķē saskaņā ar FAO Starptautisko fitosanitāro pasākumu standartu Nr. 15 “Vadlīnijas, pēc kurām regulējami starptautiskajā tirdzniecībā izmantojami koka iepakojuma materiāli”.
(3)
Portugālē daži uzņēmumi ražo vīna iepakojuma kastes no koksnes, kas ir apstrādāta saskaņā ar minētajiem noteikumiem un kam pievienota auga pase. Tomēr ražošanas procesā nav uzlikts marķējums, kas apliecina, ka minētā apstrāde ir veikta. Tādēļ uz minētajām vīna iepakojuma kastēm šāds izņēmums neattiecas.
(4)
Lai šo izņēmumu varētu attiecināt uz minētajām vīna iepakojuma kastēm, ir jāparedz, ka uzņēmumiem, kas ražo šādas kastes, tiek atļauts tās marķēt ar nosacījumu, ka to darbība tiek uzraudzīta, lai nodrošinātu piemērojamo noteikumu ievērošanu. Portugāle informēja Komisiju, ka tā vēlas minētajiem uzņēmumiem piešķirt atļauju un uzraudzīt to darbību.
(5)
Šajā lēmumā paredzētie pasākumi ir saskaņā ar Augu veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Lēmuma 2006/133/EK pielikuma 1. punktā pēc otrās daļas iekļauj šādu daļu:
“Oficiālā atbildīgā iestāde var atļaut ražotājiem saskaņā ar FAO Starptautiskā fitosanitāro pasākumu standarta Nr. 15 II pielikumu marķēt vīna iepakojuma kastes, ko tie ražo no koksnes, kuru apstiprināts kokapstrādes uzņēmums apstrādājis saskaņā ar standartu un kam pievienota a) apakšpunktā minētā auga pase. Vīna iepakojuma kastu apstiprinātajiem ražotājiem regulāri veic oficiālas pārbaudes, lai nodrošinātu to, ka tikai šādi apstrādātu koksni, kam pievienota a) apakšpunktā minētā auga pase, var izmantot vīna iepakojuma kastu ražošanai un to, ka ir iespējams noteikt koksnes izcelsmes apstiprināto kokapstrādes uzņēmumu.”
2. pants
Šo lēmumu piemēro no 2010. gada 1. janvāra.
3. pants
Šis lēmums ir adresēts dalībvalstīm.
Briselē, 2009. gada 17. decembrī

Labels: 18
16
1
6